ალექსანდრა ოგილვი

ალექსანდრა ოგილვი  (; სრული სახელი: ალექსანდრა ჰელენ ელიზაბეტ ოლგა კრისტაბელი; დ. 25 დეკემბერი, 1936) — ბრიტანეთის სამეფო ოჯახის წევრი.

კენტის ჰერცოგის, პრინც ჯორჯისა და საბერძნეთისა და დანიის პრინცესას, მარინას ქალიშვილი. ბრიტანეთის ამჟამინდელი მონარქის, დედოფალ ელისაბედ II-ის პირველი ბიძაშვილი.

ალექსანდრა არის ბიზნესმენის, სერ ანგუს ოგილვის ქვრივი, რომელზეც ის იყო დაქორწინებული 1963 წლიდან 2004 წლამდე, მის გარდაცვალებამდე.

 ადრეული ცხოვრება 
მარცხნივ|მინი| ალექსანდრა 11 წლის ასაკში
პრინცესა ალექსანდრა დაიბადა 1936 წლის 25 დეკემბერს ლონდონში, ბელგრევის მოედანზე.   მისი მამა იყო  პრინცი ჯორჯი, კენტის ჰერცოგი, მეფე ჯორჯ V-ისა და დედოფალ მარიამის მეოთხე ვაჟი, ხოლოდ დედამისი მარინა ბერძენი, პრინცი ნიკოლოზისა და დიდი ჰერცოგინია ელენა ვლადიმირის ქალიშვილი იყო. მას დაარქვეს დიდი ბებიის, ალექსანდრა დანიელის სახელი; ბებიამისი იყო რუსეთის დიდი ჰერცოგინია ელენა ვლადიმეროვნა; ხოლო მისი დეიდები იყვნენ ელისაბედ ბერძენი და ოლგა ბერძენი. მისი მეორე სახელია კრისტაბელი, რადგან იგი დაიბადა შობის დღეს, ისევე როგორც მისი დეიდა ალისა გლოსტერელი.

მისი დაბადების დროს იგი მეექვსე იყო ბრიტანეთის ტახტის მემკვიდრეობის რიგში, მის წინ იდგნენ მისი ბიძაშვილები ელისაბედი და მარგარეტი, მისი ბიძა ჰენრი, მამამისი და მისი უფროსი ძმა პრინცი ედვარდი. იგი დაიბადა ბიძის, მეფე ედუარდ VIII-ის ტახტიდან გადადგომიდან ორი კვირის შემდეგ.

პრინცესა მოინათლა ბაკინგემის სასახლის კერძო სამლოცველოში, 1937 წლის 9 თებერვალს, ხოლო მისი ნათლიები იყვნენ: მეფე ჯორჯ VI და ელისაბედ ბოუზ-ლაიონი (ბიძა და დეიდა); მაუდ უელსელი (მისი ბებია); ელენა ვლადიმირის ასული (მისი ბებია); ოლგა ბერძენი (მისი დეიდა); ბეატრის ბრიტანელი (დიდი ბიცოლა); ატლონის გრაფი (მისი დიდი ბიძა); და გრაფი კარლ თეოდორ ტორინგ-იტენბახი (მისი ბიძა). თუმცა, მის ნათლობას მხოლოდ მეფე, დედოფალი და ლორდი ატლონი ესწრებოდნენ.Yorkshire Post and Leeds Intelligencer. 10 February 1937.

პრინცესა ალექსანდრამ ბავშვობის უმეტესი ნაწილი გაატარა თავისი ოჯახის აგარაკზე, კოპინსში, ბუკინგემშირში. მეორე მსოფლიო ომის პერიოდში, ბადმინტონში, ცხოვრობდა ბებიასთან, მარია ტეკელთან ერთად, რომელიც ჯორჯ V-ის ქვრივი იყო. მამამისი 1942 წლის 25 აგვისტოს შოტლანდიაში, კეიტნესის მახლობლად ავიაკატასტროფაში დაიღუპა სამეფო სამხედრო-საჰაერო ძალებში მსახურობისას. იყო პირველი ბრიტანელი პრინცესა, რომელიც სწავლობდა სკოლა-პანსიონში, ჰითფილდის სკოლაში, ასკოტის მახლობლად.   შემდეგ სწავლობდა პარიზში.

 ქორწინება და პირადი ცხოვრება 
მარჯვნივ|მინი| კენტის პრინცესა ალექსანდრა ნიდერლანდებში ვიზიტისას, 1961 წლის ივნისი
1963 წლის 24 აპრილს, იგი დაქორწინდა ანგუს ჯეიმზ ბრიუს ოგილვიზე (1928–2004), დევიდ ოგილვის, აირლის მე-12 გრაფისა და ლედი ალექსანდრა კოკის მეორე ვაჟზე, მათი ქორწილი გაიმართა ვესტმინსტერის სააბატოში.  ალექსანდრას ნიშნობის ბეჭედი დამზადებული იყო კაბოშონისგან, იყო ოქროში ჩასმული და ორივე მხრიდან ბრილიანტებით გარშემორტყმული. საქორწილო ცერემონიას ესწრებოდა სამეფო ოჯახი , ხოლო ტელევიზიით მთელი მსოფლიოს მასშტაბით უყურებდა დაახლოებით 200 მილიონი ადამიანი. 

პატარძალს ეცვა ვალენსინიეს მაქმანიანი კაბა, რომლის დიზაინერიც იყო ჯონ კავანა. მის მეჯვარეებს შორის იყვნენ პრინცესა ანა, ავსტრიის ერცჰერცოგინია ელისაბედი და პერეგინ ფეირფაქსი. ღვთისმსახურება კენტერბერის მთავარეპისკოპოსმა მაიკლ რამზიმ აღავლინა.

ანგუს ოგილვის 1988 წელს მიენიჭა რაინდის წოდება. პრინცესა ალექსანდრას და სერ ანგუსს ჰყავდათ ორი შვილი ჯეიმზი და მარინა და ოთხი შვილიშვილი:

 ჯეიმზ რობერტ ბრიუს ოგილვი (დაიბადა 1964 წლის 29 თებერვალს). 1988 წლის 30 ივლისს დაქორწინდა ჯულია კაროლინ რაულინსონზე, წმინდა მარიამის ეკლესიაში, წყვილს შეეძინა ორი შვილი:
 ფლორა ალექსანდრა ვესტერბერგი (დაიბადა 1994 წლის 15 დეკემბერს ედინბურგში, შოტლანდიაში). იგი დაქორწინდა ტიმოთი ვესტერბერგზე, სამლოცველო სამეფოში, წმინდა ჯეიმზის სასახლეში, 2020 წლის 26 სექტემბერს.
 ალექსანდრე ჩარლზ ოგილვი (დაიბადა 1996 წლის 12 ნოემბერს ედინბურგში, შოტლანდიაში).
 მარინა ვიქტორია ალექსანდრა ოგილვი (დაიბადა 1966 წლის 31 ივლისს) იგი დაქორწინდა პოლ ჯულიან მოვატზე 1990 წლის 2 თებერვალს, განქორწინდნენ 1997 წლის 15 ოქტომბერს. მათ ჰყავთ ორი შვილი:
 ზენოუსკა მეი მოუატი (დაიბადა 1990 წლის 26 მაისს როჰემპტონში, ინგლისში).
 კრისტიან ალექსანდრე მოვატი (დაიბადა 1993 წლის 4 ივნისს ლონდონში, ინგლისი)

 აქტივობები 
მარჯვნივ|მინი| პრინცესა ალექსანდრა ავსტრალიის ტურნეზე 1959 წელს
მინი|პრინცესა ალექსანდრა ოსეტში 1977 წელს
1950-იანი წლების ბოლოდან პრინცესა ალექსანდრა დედოფალი ელისაბედ II-ის მხარდასაჭერად ახორციელებდა ფართო პროგრამებს, როგორც გაერთიანებულ სამეფოში, ასევე მის გარეთაც. პრინცესა ალექსანდრა სამეფო ოჯახის ერთ-ერთი ყველაზე აქტიური წევრი იყო.  დღესაც  ესწრება მრავალ საზეიმო და საქველმოქმედო ღონისძიებას.

1959 წელს ავსტრალიაში იმყოფებოდა.  1961 წელს პრინცესა ალექსანდრა გაემგზავრა ჰონგ კონგში და ეწვია აბერდინის თევზის ბაზარს, ლოკ მა ჩაუს პოლიციის განყოფილებას და So Uk Estate-ს, საჯარო საცხოვრებელ კომპლექსს.  მის პატივსაცემად ერთ-ერთი საავადმყოფო ბრისბენში ატარებს მის სახელსა და გვარს.

1960 წლის 1 ოქტომბერს ნიგერიამ გაერთიანებული სამეფოსგან  დამოუკიდებლობა მოიპოვა, ხოლო 3 ოქტომბერს პირველი პარლამენტი გახსნა. ნიგერიაში ალექსანდრა ელისაბედ II-ის წარმომადგენლად გაემგზვრა. მოგვიანებით, ტურებით წავიდა რამდენიმე ქვეყანაში, მათ შორის: კანადაში, იტალიაში, ომანში, უნგრეთში, ნორვეგიაში, იაპონიაში, ტაილანდში, გიბრალტარსა და ფოლკლენდის კუნძულებზე. 

მისი ხელმძღვანელობით ჰარლოუში, ესექსში გაიხსნა საავადმყოფო, რომელიც მისი სახელობისაა.

1964 წლიდან 2004 წლამდე იყო ლანკასტერის უნივერსიტეტის კანცლერი. ასევე იყო მავრიკის უნივერსიტეტის პირველი კანცლერი. ის ასევე არის გლაზგოს ექიმთა და ქირურგთა სამეფო კოლეჯის, ინგლისის ქირურგთა სამეფო კოლეჯის,  მეან-გინეკოლოგთა სამეფო კოლეჯის, და ექიმების სამეფო კოლეჯის საპატიო თანამშრომელი. 2011 წლამდე იყო  ბუნების მსოფლიო ფონდის პრეზიდენტი.

 ბიბლიოგრაფია 



 რესურსები ინტერნეტში 
 პრინცესა ალექსანდრა სამეფო ოჯახის ვებსაიტზე
 Princess Alexandra Hospital, ავსტრალია
 სარდაუნა მასპინძლობს პრინცესა ალექსანდრას სოკოტო დურბარში | დამოუკიდებლობის ზეიმები | 1960 წლის ოქტომბერი

სქოლიო

კატეგორია:უინძორები
კატეგორია:ბრიტანეთის პრინცესები
კატეგორია:დაბადებული 1936
კატეგორია:დაბადებული 25 დეკემბერი
კატეგორია:ინგლისის პრინცესები
კატეგორია:ცოცხალი ადამიანები
კატეგორია:ლონდონში დაბადებულები